text:
 1.6.2016
 BG
 Официален вестник на Европейския съюз
 L 144/32
 РЕГЛАМЕНТ ЗА ИЗПЪЛНЕНИЕ (ЕС) 2016/864 НА КОМИСИЯТА
 от 31 май 2016 година
 относно неподновяването на одобрението на активното вещество триасулфурон в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита, и за изменение на Регламент за изпълнение (ЕС) No 540/2011 на Комисията
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 и член 78, параграф 2 от него,
 като има предвид, че:
 (1)
 С Директива 2000/66/ЕО на Комисията (2) триасулфуронът бе включен като активно вещество в приложение I към Директива 91/414/ЕИО на Съвета (3).
 (2)
 Активните вещества, включени в приложение I към Директива 91/414/ЕИО, се смятат за одобрени съгласно Регламент (ЕО) No 1107/2009 и са посочени в част А от приложението към Регламент за изпълнение (ЕС) No 540/2011 на Комисията (4).
 (3)
 Срокът на одобрението на активното вещество триасулфурон, включено в част А от приложението към Регламент за изпълнение (ЕС) No 540/2011, изтича на 30 юни 2016 г.
 (4)
 В съответствие с член 4 от Регламент (ЕС) No 1141/2010 на Комисията (5) и в предвидения в същия член срок бе подадено заявление за подновяване на включването на триасулфурон в приложение I към Директива 91/414/ЕИО.
 (5)
 Заявителят представи допълнителните досиета, изисквани съгласно член 9 от Регламент (ЕС) No 1141/2010. Докладващата държава членка сметна заявлението за пълно.
 (6)
 Докладващата държава членка подготви доклад за оценка във връзка с подновяването, като се консултира със съдокладващата държава членка, и на 14 октомври 2013 г. го представи на Европейския орган по безопасност на храните (наричан по-нататък „Органът“) и на Комисията.
 (7)
 Органът изпрати доклада за оценка във връзка с подновяването на заявителя и на държавите членки за коментар и препрати на Комисията получените коментари. Освен това Органът направи обществено достъпно допълнителното обобщено досие.
 (8)
 На 8 януари 2015 г. Органът предаде на Комисията заключението си (6) относно това дали може да се очаква триасулфурон да отговаря на критериите за одобрение, предвидени в член 4 от Регламент (ЕО) No 1107/2009. Органът стигна до заключението, че поради непълнота на оценката за генотоксичност на триасулфурон и на получаващото се при производството му онечистване CGA 150829 не е било възможно да се определят здравно обосновани токсикологични референтни стойности. Вследствие на това не е било възможно да се извърши оценка на риска за потребителите, операторите, работниците и страничните лица. Освен това Органът стигна до заключението, че при специфични геоклиматични обстоятелства е налице голяма вероятност подложените на оценка представителни видове употреба да доведат до експозиция на подпочвените води над параметричната граница от 0,1μg/l в питейна вода на триасулфурон или на неговия почвен метаболит CGA 150829. Бе установен и висок риск за водните растения.
 (9)
 Комисията прикани заявителя да


text:
представи своите коментари относно заключението на Органа, а в съответствие с член 17, параграф 1 от Регламент (ЕС) No 1141/2010 — и относно проекта на доклада за преглед. Заявителят представи своите коментари, които бяха разгледани внимателно.
 (10)
 Въпреки изложените от заявителя аргументи обаче посочените в съображение 8 опасения не можаха да бъдат отхвърлени.
 (11)
 Следователно не беше установено, че може да се очаква критериите за одобрение, предвидени в член 4 от Регламент (ЕО) No 1107/2009, да бъдат изпълнени по отношение на един или повече представителни видове употреба на най-малко един продукт за растителна защита, съдържащ триасулфурон. Поради това одобрението на активното вещество триасулфурон не следва да бъде подновено.
 (12)
 На държавите членки следва да се предостави време да отнемат разрешенията за продукти за растителна защита, съдържащи триасулфурон.
 (13)
 За продуктите за растителна защита, съдържащи триасулфурон, за които държавите членки предоставят евентуален гратисен период в съответствие с член 46 от Регламент (ЕО) No 1107/2009, посоченият период следва да изтече най-късно на 30 септември 2017 г.
 (14)
 Настоящият регламент не засяга подаването на ново заявление за триасулфурон по реда на член 7 от Регламент (ЕО) No 1107/2009.
 (15)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Неподновяване на одобрението на активното вещество
 Одобрението на активното вещество триасулфурон не се подновява.
 Член 2
 Преходни мерки
 Държавите членки отнемат разрешенията за продукти за растителна защита, съдържащи триасулфурон като активно вещество, не по-късно от 30 септември 2016 г.
 Член 3
 Гратисни периоди
 Всеки гратисен период, предоставен от държавите членки в съответствие с член 46 от Регламент (ЕО) No 1107/2009, е възможно най-кратък и изтича най-късно на 30 септември 2017 г.
 Член 4
 Изменение на Регламент за изпълнение (ЕС) No 540/2011
 В част А от приложението към Регламент за изпълнение (ЕС) No 540/2011 се заличава ред No 9 относно триасулфурон.
 Член 5
 Влизане в сила
 Настоящият регламент влиза в сила на 1 юли 2016 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 31 май 2016 година.
 За Комисията
 Председател
 Jean-Claude JUNCKER
 (1) ОВ L 309, 24.11.2009 г., стр. 1.
 (2) Директива 2000/66/ЕО на Комисията от 23 октомври 2000 г. относно включване на активното вещество (триасулфурон) в приложение I към Директива 91/414/ЕИО на Съвета относно пускането на пазара на продукти за растителна защита (ОВ L 276, 28.10.2000 г., стр. 35).
 (3) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
 (4) Регламент за изпълнение (ЕС) No 540/2011 на Комисията от 25 май 2011 г. за прилагане на Регламент (ЕО) No 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
 (5) Регламент (ЕС) No 1141/2010 на Комисията от 7 декември 2010 г. за установяване на процедурата за подновяване на включването на втора група активни вещества в приложение I към Директива 91/414/ЕИО

type: legislation

jurisdiction: EU


text:
 3.5.2018
 BG
 Официален вестник на Европейския съюз
 L 113/4
 РЕГЛАМЕНТ ЗА ИЗПЪЛНЕНИЕ (ЕС) 2018/671 НА КОМИСИЯТА
 от 2 май 2018 година
 за въвеждане на регистрационен режим по отношение на вноса на електрически велосипеди с произход от Китайската народна република
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния антидъмпингов регламент“), и по-специално член 14, параграф 5 от него,
 като взе предвид Регламент (ЕС) 2016/1037 на Европейския парламент и на Съвета от 8 юни 2016 г. относно защитата срещу субсидиран внос от държави, които не са членки на Европейския съюз (2) („основния антисубсидиен регламент“), и по-специално член 24, параграф 5 от него,
 след като информира държавите членки,
 като има предвид, че:
 (1)
 На 20 октомври 2017 г. Европейската комисия („Комисията“) обяви с известие, публикувано в Официален вестник на Европейския съюз
 (3) („известието за започване на антидъмпингова процедура“), започването на антидъмпингова процедура („антидъмпинговата процедура“) по отношение на вноса в Съюза на електрически велосипеди с произход от Китайската народна република (КНР) вследствие на жалба, подадена на 8 септември 2017 г. от Европейската асоциация на производителите на велосипеди („жалбоподателя“, или „EBMA“) от името на производители, представляващи повече от 25 % от общото производство на Съюза на електрически велосипеди.
 (2)
 На 21 декември 2017 г. Комисията обяви с известие, публикувано в Официален вестник на Европейския съюз
 (4) („известието за започване на антисубсидийна процедура“), започването на антисубсидийна процедура („антисубсидийната процедура“) по отношение на вноса в Съюза на електрически велосипеди с произход от КНР вследствие на жалба, подадена на 8 ноември 2017 г. от жалбоподателя от името на производители, представляващи повече от 25 % от общото производство на Съюза на електрически велосипеди.
 1. РАЗГЛЕЖДАН ПРОДУКТ И СХОДЕН ПPОДУКТ
 (3)
 Продуктът, който подлежи на регистрационен режим („разглежданият продукт“) в рамките и на двете процедури, е велосипеди с подпомагане на въртенето на педалите, оборудвани със спомагателен електрически двигател, с произход от КНР, понастоящем класиран в кодове по КН 8711 60 10 и ex 8711 60 90 (код по ТАРИК 8711609010). Кодовете по КН и по ТАРИК са посочени само за информация.
 2. ИСКАНЕ
 (4)
 В жалбите си жалбоподателят посочва намерението си да поиска регистрационен режим. На 31 януари 2018 г. жалбоподателят подаде искания за въвеждане на регистрационен режим в съответствие с член 14, параграф 5 от основния антидъмпингов регламент и член 24, параграф 5 от основния антисубсидиен регламент. Жалбоподателят поиска за вноса на разглеждания продукт да се въведе регистрационен режим, което да позволи последващото прилагане на мерки по отношение на този внос, считано от датата на регистрация, ако всички условия, определени в основния регламент, са изпълнени.
 3. ОСНОВАНИЯ ЗА ВЪВЕЖДАНЕ НА РЕГИСТРАЦИОНЕН РЕЖИМ
 (5)
 В съответствие с член 14, параграф 5 от основния антидъмпингов регламент и член 24, параграф 5 от основния антисубсидиен регламент Комисията може да възложи на митническите органи да предприемат необходимите действия за въвеждане на регистрационен режим за вноса, така


text:
че мерките впоследствие да могат да бъдат приложени спрямо този внос от датата на въвеждане на регистрационния режим, ако всички условия, определени в основните регламенти, са изпълнени. По отношение на вноса може да се въведе регистрационен режим въз основа на искане от страна на промишлеността на Съюза, което съдържа достатъчно доказателства, даващи основание за подобно действие.
 (6)
 Жалбоподателят твърди, че въвеждането на регистрационен режим е обосновано, тъй като разглежданият продукт е дъмпингов и субсидиран. Съществената вреда за промишлеността на Съюза е причинена от засилването на вноса на ниски цени, което ще намали коригиращия ефект от евентуалните окончателни мита, като позволи натрупването на складови запаси преди сезона на продажбите през 2018 г.
 (7)
 Комисията прегледа искането в светлината на член 10, параграф 4 от основния антидъмпингов регламент и член 16, параграф 4 от основния антисубсидиен регламент.
 (8)
 По отношение на частта, посветена на дъмпинга, Комисията провери дали вносителите са знаели или е трябвало да знаят за дъмпинга, размера на дъмпинга и твърдяната или установената вреда. Тя анализира също така дали е налице допълнително съществено нарастване на вноса, който с оглед на времетраенето, обема и други фактори, е вероятно съществено да възпрепятства коригиращия ефект на окончателното антидъмпингово мито, което следва да се наложи.
 (9)
 По отношение на частта, посветена на субсидирането, Комисията провери дали са налице критични обстоятелства, при които по отношение на въпросния субсидиран продукт се причинява трудно поправима вреда от масов внос в относително кратък период от време на продукт, при който е реализирана полза от подлежащи на изравняване субсидии, и дали се счита за необходимо, за да се изключи повтарянето на вредата, изравнителните мита за този внос да бъдат наложени с обратно действие.
 3.1. Осведоменост на вносителите за дъмпинга, неговия размер и твърдяната вреда
 (10)
 По отношение на дъмпинга на този етап Комисията разполага с достатъчно доказателства, че вносът на разглеждания продукт от КНР е дъмпингов. По-специално, жалбоподателят представи доказателства относно нормалната стойност, основана на цените на вътрешния пазар и на избора на Швейцария съгласно член 2, параграф 7 от основния антидъмпингов регламент.
 (11)
 Доказателствата за дъмпинг се основават на сравнението между така определената нормална стойност и експортната цена (франко завода) на разглеждания продукт, когато същият се продава за износ за Съюза. Като цяло и предвид размера на твърдените дъмпингови маржове от 193 % до 430 %, на настоящия етап тези доказателства предоставят достатъчно данни в подкрепа на твърдението, че производителите износители упражняват дъмпинг.
 (12)
 Тази информация бе включена в известието за започване на настоящата процедура, публикувано на 20 октомври 2017 г.
 (13)
 Giant, производител износител със свързан вносител, заяви, че започването на антидъмпингово разследване не е достатъчно, за да се установи осведомеността относно дъмпинга.
 (14)
 След като бе публикувано в Официален вестник на Европейския съюз, известието за започване стана публичен документ, достъпен за всички вносители. Освен това, като заинтересовани страни в разследването, вносителите имат достъп до неповерителната версия на жалбата. Поради това Комисията счита, че най-късно към този момент вносителите са знаели или е трябвало да знаят за твърдените дъмпингови практики, размера на дъмпинга и твърдяната вреда.
 (15)


text:
Същата заинтересована страна заяви, че не може да се очаква даден вносител да бъде осведомен относно прилагането на член 2, параграф 7 от основния антидъмпингов регламент и че той е още по-малко в състояние да предвиди нормалната стойност, спрямо която следва да бъдат оценени китайските експортни цени за Съюза.
 (16)
 Комисията отбеляза, че прилагането на член 2, параграф 7 от основния антидъмпингов регламент е посочено в жалбата и в известието за започване.
 (17)
 В жалбата също така бяха предоставени достатъчно доказателства за твърдяната вреда, които показват рязък спад на пазарния дял на промишлеността на Съюза от 42,5 % през 2014 г. на 28,6 % през периода, за който се отнася жалбата, понижени и намаляващи нива на рентабилност в размер на 3,4 % от оборота през 2014 г. до 2,1 % през периода, за който се отнася жалбата, както и изчисляването на продажбата на занижени цени, вариращи от 153 % до 206 %.
 (18)
 Поради това Комисията стигна до заключението, че първият критерий за въвеждане на регистрационен режим е изпълнен по отношение на частта от искането, посветена на дъмпинга.
 3.2. Допълнително съществено нарастване на вноса
 (19)
 Данните от Евростат не дават възможност за пълен анализ на развитието на вноса на електрически велосипеди в Съюза. Всъщност, въпреки че разследваният период започва през октомври 2016 г., приблизително 99 % от вноса на електрически велосипеди до януари 2017 г. са класирани в код по КН, който обхваща други продукти.
 (20)
 В този контекст жалбоподателят предостави подробни данни въз основа на данните за износа на китайските митнически служби от януари 2014 г. до февруари 2018 г. Въз основа на изявленията на заинтересованите страни и съпоставката на статистическите данни, Комисията счете, че е налице забавяне два месеца между износа от КНР и вноса в Съюза.
 (21)
 Поради това в своя анализ Комисията счете, че данните за износа на китайските митници предоставят достатъчно prima facie доказателства за вноса в Съюза с двумесечно забавяне при изпращането. За да определи размера на износа през разследвания период (т.е. 1 октомври 2016 г. — 30 септември 2017 г.), Комисията използва данните за износа между август 2016 г. и юли 2017 г.
 (22)
 Обемът на вноса от КНР за Съюза се е увеличил с 82 % през периода от ноември 2017 г. до февруари 2018 г. в сравнение с периода от ноември 2016 г. до февруари 2017 г. Освен това средният месечен обем на износа от КНР за Съюза през периода от ноември 2017 г. до февруари 2018 г. е бил с 64 % по-голям от средния месечен обем на вноса в Съюза по време на разследвания период. Комисията счита, че тези цифри са доказателство за съществено нарастване на вноса.
 (23)
 Някои несвързани вносители и Giant заявиха, че необработените данни за китайския износ, на които се позовава жалбоподателят в подкрепа на своето искане за регистрация, следва да бъдат оповестени в неповерителното досие с цел да се гарантира надеждността на източника и на предоставените данни. Вносителите твърдят, че използваните кодове не са упоменати и може да включват други продукти.
 (24)
 Жалбоподателят предоставя на


text:
Комисията подробните статистически данни, използвани в подкрепа на неговото искане. Оповестяването на тези данни би нарушило авторските права. Жалбоподателят обаче е предоставил обобщените данни за износа по месеци и години в неповерителната версия на искането. Той също така е посочил, че източникът е китайските митнически служби, посочил е използваните кодове и е обяснил методологията си за изключване на продукти, различни от разглеждания продукт. Източникът като такъв е бил известен и достъпен срещу заплащане. Освен това тези данни като цяло бяха потвърдени от Евростат за съответния период. Никоя друга заинтересована страна не предложи алтернативни данни или методология. При тези обстоятелства и като се има предвид равнището на оповестяване на обобщените данни и методология относно неповерителното досие, Комисията счита, че входящите данни не са необходими на засегнатата страна, за да упражни правото си на защита. Поради това твърдението беше отхвърлено.
 (25)
 Някои несвързани вносители изтъкнаха също така, че натрупването на складови запаси не е било възможно поради дългите периоди между проектирането и доставката. В това отношение Комисията счита, че времето за изпълнение от проектирането на електрически велосипеди до действителната доставка не е предотвратило възможността за натрупване на складови запаси на вече проектирани електрически велосипеди, особено като се има предвид информацията, съдържаща се в жалбата относно свободния капацитет в КНР. Освен това наличните статистически данни са в подкрепа на твърдението, че е имало съществено нарастване на вноса. Поради това този довод беше отхвърлен.
 (26)
 Някои несвързани вносители и Giant отрекоха, че повишаването на китайския износ е доказателство за допълнителното съществено нарастване на вноса, и заявиха, че то отразява сезонния характер на продажбите на електрически велосипеди. Комисията счита, че сравнението с предходната година не е повлияно от сезонни въздействия, и предостави данни за повишаване от 82 % в обема на вноса след започване на процедурата. Поради това този довод беше отхвърлен.
 (27)
 Giant отрече, че увеличението на вноса е съществено и заяви, че то е било под или в съответствие с цялостния растеж на търсенето на електрически велосипеди в Съюза. Giant цитира публикации на Конфедерацията на европейската индустрия за производство на велосипеди (CONEBI), според които този растеж е 22,2 % през 2016 г. в сравнение с 2015 г., както и на EBMA, според чиито оценки темпът на растеж за 2017 г. е в размер на 23 % в сравнение с 2016 г. Giant заяви, че октомври 2017 г. е подходящата начална дата за оценка на нарастването на вноса. Според изчисленията на Giant въз основа на данните на Евростат за вноса месечният внос на електрически велосипеди се е увеличил с 8,7 % между октомври 2017 г. и януари 2018 г.
 (28)
 Комисията отбелязва, че според изявленията на Giant времето от изнасянето от КНР и внасянето в Съюза е „поне един или два месеца“. В резултат на това вносът през октомври 2017 г. съответства на износа от КНР, направен през август 2017 г., преди започването на разследването. Освен това средният месечен обем на износа от КНР за Съюза през периода от август 2017 г. до февруари 2018 г. е бил с 36 % по-голям от средния


text:
месечен обем на вноса в Съюза по време на разследвания период. Това ниво на растеж не отчита изключително същественото нарастване на вноса, което вече е било наблюдавано през разследвания период и е доста над темповете на растежа при търсенето през 2016 и 2017 г. на пазара на Съюза.
 (29)
 Поради това Комисията стигна до заключението, че и вторият критерий за въвеждане на регистрационен режим е изпълнен по отношение на частта от искането, посветена на дъмпинга.
 3.3. Намаляване на коригиращия ефект на митото
 (30)
 Комисията разполага с достатъчно доказателства, че по-нататъшното увеличаване на вноса от КНР на все по-ниски цени би причинило допълнителна вреда.
 (31)
 Както е установено в съображения 19—29, са налице достатъчно доказателства за значителното увеличение на вноса на разглеждания продукт.
 (32)
 Освен това съществуват доказателства, че има тенденция на спад в цените на вноса на разглеждания продукт. Средната цена в евро на вноса от КНР в Съюза действително е била с 8 % по-ниска през периода от ноември 2017 г. до февруари 2018 г., отколкото в периода от ноември 2016 г. до февруари 2017 г., и 7 % по-ниска в сравнение с разследвания период.
 (33)
 Допълнителни обстоятелства сочат, че по-нататъшното съществено нарастване на вноса вероятно значително ще намали коригиращия ефект на предвидените за прилагане мита. Освен това е логично да се предположи, че вносът на разглеждания продукт може да се повиши допълнително преди приемането на временни мерки, ако се определят такива, тъй като това ще се случи най-късно около 20 юли, което ще съвпадне с края на сезона на продажбата на електрически велосипеди за 2018 г.
 (34)
 Следователно, с оглед на периода, обема и други обстоятелства (като свободния капацитет в Китай и ценовото поведение на китайските производители износители), е вероятно това допълнително нарастване на вноса след започване на процедурата сериозно да отслаби коригиращия ефект от окончателните мита, освен ако тези мита бъдат наложени с обратно действие.
 (35)
 Поради това Комисията стигна до заключението, че и третият критерий за въвеждане на регистрационен режим е изпълнен по отношение на частта от искането, посветена на дъмпинга.
 3.4. Вреда, която е трудно поправима, се причинява от масов внос на субсидиран продукт за сравнително кратко време
 (36)
 По отношение на субсидирането Комисията разполага с достатъчно доказателства, че вносът на разглеждания продукт от КНР е субсидиран. Твърдяните субсидии се състоят, inter alia, от i) пряко прехвърляне на средства и пасиви (например безвъзмездни средства, заеми при преференциални условия и преки кредити от банки, които са държавна собственост, както и от частни банки, а също така и експортни кредити и гаранции, както и експортни застраховки; ii) пропуснати или несъбрани държавни приходи, като например облекчения и освобождаване, свързани с данъка върху дохода, тарифни отстъпки при внос и освобождаване от ДДС и намалени ставки на ДДС; и iii) държавни доставки на суровини, земя и енергия на занижени цени. Тези доказателства бяха предоставени в публичната версия на жалбата и в меморандума относно наличието на достатъчно доказателства.
 (37)
 Твърди се, че горепосочените схеми представляват субсидии, тъй като включват финансово участие от страна на правителството на КНР или от други регионални


text:
органи на управлението (включително органите на публичната власт) и носят ползи на производителите износители на разглеждания продукт. Твърди се, че тези субсидии зависят от реализирания износ и/или от използването на предимно местни, а не вносни стоки и/или са ограничени до конкретни сектори и/или видове дружества и/или местонахождения, и поради това са специфични и подлежат на изравняване.
 (38)
 Поради това наличните към този етап доказателства сочат, че износът на разглеждания продукт се ползва от подлежащи на изравняване субсидии.
 (39)
 Освен това Комисията разполага с достатъчно доказателства, че използваните от производителите износители практики за субсидиране причиняват съществена вреда на промишлеността на Съюза. В жалбата и в по-нататъшните коментари, свързани с исканията за въвеждане на регистрационен режим, доказателствата във връзка с обема на вноса разкриват значително нарастване на вноса както в абсолютно изражение, така и като пазарен дял, в периода между 2014 г. и разследвания период, както и през последните месеци. По-конкретно, наличните доказателства показват, че китайските производители износители са увеличили над три пъти обема на разглеждания продукт, изнасян за Съюза — от 219 на 703 хиляди единици (+ 484 хиляди единици), което е довело до рязко увеличение на пазарния дял от 19,2 % на 33 %. Освен това, както е посочено в съображение 22 по-горе, в периода между ноември 2017 г. и февруари 2018 г. се наблюдава същата тенденция. Като цяло доказателствата показват, че значителното нарастване на вноса на електрически велосипеди от КНР е довело до съществено отрицателно въздействие върху състоянието на промишлеността на Съюза, включително до понижени нива на рентабилност. По отношение на факторите, причиняващи вреда, посочени в член 3, параграф 5 от основния антидъмпингов регламент и в член 8, параграф 4 от основния антисубсидиен регламент, налице са доказателства, представляващи данни, съдържащи се в жалбите и последващите коментари относно регистрационния режим.
 (40)
 Освен това Комисията на този етап прецени дали претърпяната вреда е била трудно поправима. След като веднъж вече са интегрирани във веригите за доставки на клиентите на промишлеността на Съюза, китайските доставчици може да не са склонни да сменят доставчиците си в полза на производители от Съюза. Освен това е малко вероятно клиентите на промишлеността на Съюза да приемат нейните по-високи цени дори ако Комисията потенциално наложи изравнителни мерки без обратно действие. Тази опасност от постоянна загуба на пазарен дял или намаляване на доходите представлява вреда, която е трудно поправима.
 3.5. Възпрепятстване на повторното възникване на вредата
 (41)
 И на последно място, предвид данните, посочени в съображение 39, и информацията, изложена в съображение 40, Комисията счита за необходимо да се подготви евентуалното налагане на мерки с обратно действие чрез въвеждане на регистрационен режим, за да се възпрепятства повторното възникване на такава вреда.
 4. ПРОЦЕДУРА
 (42)
 С оглед на изложеното по-горе Комисията стигна до заключението, че са налице достатъчно доказателства, които обосновават въвеждането на регистрационен режим по отношение на вноса на разглеждания продукт в съответствие с член 14, параграф 5 от основния антидъмпингов регламент и член 24, параграф 5 от основния антисубсидиен регламент.
 (43)
 Всички заинтересовани страни се приканват да изложат становищата си в писмен вид и да предоставят доказателства


text:
в тяхна подкрепа. Наред с това Комисията може да изслуша заинтересованите страни, при условие че те отправят писмено искане, от което да е видно, че са налице конкретни основания да бъдат изслушани.
 5. РЕГИСТРАЦИОНЕН РЕЖИМ
 (44)
 В съответствие с член 14, параграф 5 от основния антидъмпингов регламент и член 24, параграф 5 от основния антисубсидиен регламент по отношение на вноса на разглеждания продукт следва да бъде въведен регистрационен режим, за да се гарантира, че ако резултатите от разследванията доведат до налагането на антидъмпингови и/или изравнителни мита и ако бъдат изпълнени необходимите условия, тези мита могат да бъдат наложени с обратно действие в съответствие с приложимите законодателни разпоредби.
 (45)
 Всякакви последващи задължения ще произтичат съответно от констатациите от антидъмпинговото и антисубсидийното разследване.
 (46)
 Съгласно твърденията, изложени в жалбата, с която бе поискано започването на антидъмпингово разследване, средният дъмпингов марж за разглеждания продукт възлиза на 193—430 %, а средното равнище на отстраняване на вредата — на 189 %. Стойността на евентуални последващи задължения се определя равнището на отстраняване на вредата, установено на базата на антидъмпинговата жалба, а именно 189 % ad valorem от CIF стойността на вноса на разглеждания продукт.
 (47)
 На този етап от разследването все още не е възможно да се определи размерът на субсидирането. Съгласно твърденията, изложени в жалбата, с която бе поискано започването на антисубсидийно разследване, равнището на отстраняване на вредата за разглеждания продукт възлиза на 189 %. Стойността на евентуални последващи задължения се определя равнището на отстраняване на вредата, установено на базата на антисубсидийната жалба, а именно 189 % ad valorem от CIF стойността на вноса на разглеждания продукт.
 6. ОБРАБОТКА НА ЛИЧНИ ДАННИ
 (48)
 Всички лични данни, събрани в рамките на регистрационния режим, ще се обработват в съответствие с Регламент (ЕО) No 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (5),
 ПРИЕ НАСТОЯЩИЯ РЕГЛАМЕНТ:
 Член 1
 1. В съответствие с член 14, параграф 5 от Регламент (ЕС) 2016/1036 и член 24, параграф 5 от Регламент (ЕС) 2016/1037 на митническите органи се указва да предприемат необходимите мерки за въвеждане на регистрационен режим за вноса в Съюза на велосипеди с подпомагане на въртенето на педалите, оборудвани със спомагателен електрически двигател, понастоящем класирани в кодове по КН 8711 60 10 и ex 8711 60 90 (код по ТАРИК 8711609010), и с произход от Китайската народна република.
 2. Срокът на регистрационния режим изтича девет месеца след датата на влизане в сила на настоящия регламент.
 3. Всички заинтересовани страни се приканват да изложат писмено становищата си и да предоставят доказателства в тяхна подкрепа или да поискат да бъдат изслушани в срок от 21 дни от датата на публикуване на настоящия регламент.
 Член 2
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 2 май 2018


text:
 29.11.2013
 BG
 Официален вестник на Европейския съюз
 L 319/1
 РЕГЛАМЕНТ ЗА ИЗПЪЛНЕНИЕ (ЕС) No 1214/2013 НА КОМИСИЯТА
 от 28 ноември 2013 година
 за вписване на название в Регистъра на защитените наименования за произход и защитените географски указания [Saint-Marcellin (ЗГУ)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 15, параграф 1 и член 52, параграф 2 от него,
 като има предвид, че:
 (1)
 Регламент (ЕС) No 1151/2012 влезе в сила на 3 януари 2013 г. Той отмени и замени Регламент (ЕО) No 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (2).
 (2)
 В съответствие с член 6, параграф 2 от Регламент (ЕО) No 510/2006 заявлението за регистрация на названието „Saint-Marcellin“, подадено от Франция, бе публикувано в Официален вестник на Европейския съюз
 (3).
 (3)
 Тъй като Комисията не е получила никакви възражения съгласно член 7 от Регламент (ЕО) No 510/2006, названието следва да се регистрира,
 (4)
 С писмо, получено на 12 ноември 2010 г., френските органи съобщиха на Комисията, че предприятието „VALCREST“, установено на територията на страната извън въпросния географски регион, е предлагало на пазара на законно основание продукта с търговско наименование „Saint-Marcellin“, като е ползвало постоянно това наименование от повече от пет години, и че този въпрос вече е повдигнат в рамките на националната процедура за възражения. Следователно въпросното предприятие е отговаряло на условията, предвидени в член 13, параграф 3, втора алинея от Регламент (ЕО) No 510/2006 за получаване на право на преходен период за използване на законно основание на търговското наименование след неговата регистрация.
 (5)
 В член 15, параграф 1 от Регламент (ЕС) No 1151/2012 се посочват отново условията, установени в член 13, параграф 3, втора алинея от Регламент (ЕО) No 510/2006.
 (6)
 Тъй като предприятието „VALCREST“ отговаря на условията, предвидени в член 15, параграф 1 от Регламент (ЕС) No 1151/2012, би трябвало да му се предостави петгодишен преходен период за ползването на наименованието „Saint-Marcellin“.
 (7)
 Мерките, предвидени в настоящия регламент, са в съответствие със становището на Комитета по качеството на селскостопанските продукти,
 ПРИЕ НАСТОЯЩИЯ РЕГЛАМЕНТ:
 Член 1
 Регистрира се наименованието, посочено в приложението към настоящия регламент.
 Член 2
 На предприятието „VALCREST“ се разрешава да продължи да ползва регистрираното наименование „Saint-Marcellin“ (ЗГУ) за петгодишен преходен период, считано от влизането в сила на настоящия регламент.
 Член 3
 Настоящият регламент влиза в сила на двадесетия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 28 ноември 2013 година.
 За Комисията
 Председател
 José Manuel BARROSO
 (1) ОВ L 343, 14.12.2012 г., стр. 1.
 (2) ОВ L 93, 31.3.2006 г., стр. 12.
 (3) ОВ C 384, 13.12.2012 г., стр. 21.
 ПРИЛОЖЕНИЕ
 Предназначени за консумация от човека земеделски продукти, посочени в приложение I към Договора:
 Клас


text:
 20.10.2016
 BG
 Официален вестник на Европейския съюз
 L 284/17
 РЕГЛАМЕНТ ЗА ИЗПЪЛНЕНИЕ (ЕС) 2016/1854 НА КОМИСИЯТА
 от 19 октомври 2016 година
 за определяне на коефициента на разпределение за количествата, за които се отнасят подадените от 1 до 7 октомври 2016 г. заявления за лицензии за внос в рамките на тарифните квоти, открити по силата на Регламент (ЕО) No 341/2007 за чесън
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1), и по-специално член 188, параграфи 1 и 3 от него,
 като има предвид, че:
 (1)
 С Регламент (ЕО) No 341/2007 на Комисията (2) се откриват годишни тарифни квоти за внос на чесън.
 (2)
 По отношение на някои от квотите количествата, за които се отнасят заявленията за лицензии за внос „А“, подадени през първите седем календарни дни на месец октомври 2016 г. за подпериода от 1 декември 2016 г. до 28 февруари 2017 г., са по-високи от наличните количества. Поради това следва да се определи до каква степен могат да бъдат издавани лицензии за внос „А“, като се определи коефициент на разпределение, който да се прилага към заявените количества, изчислен съгласно член 7, параграф 2 от Регламент (ЕО) No 1301/2006 на Комисията (3).
 (3)
 За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 По отношение на количествата, за които се отнасят подадените по силата на Регламент (ЕО) No 341/2007 заявления за лицензии за внос „А“ за подпериода от 1 декември 2016 г. до 28 февруари 2017 г., се прилага коефициентът на разпределение, посочен в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 19 октомври 2016 година.
 За Комисията,
 от името на председателя,
 Jerzy PLEWA
 Генерален директор на генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) Регламент (ЕО) No 341/2007 на Комисията от 29 март 2007 г. за откриване и управление на тарифни квоти и за установяване на режим за лицензии за внос и удостоверения за произход на чесън и някои други селскостопански продукти, внесени от трети страни (ОВ L 90, 30.3.2007 г., стр. 12).
 (3) Регламент (ЕО) No 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (ОВ L 238, 1.9.2006 г., стр. 13).
 ПРИЛОЖЕНИЕ
 Произход
 Пореден номер
 Коефициент на разпределение — заявления, подадени за подпериода от 1.12.2016 г. до 28.2.2017 г.
 (в %)
 Аржентина


text:
 15.2.2022
 BG
 Официален вестник на Европейския съюз
 L 33/46
 РЕГЛАМЕНТ ЗА ИЗПЪЛНЕНИЕ (ЕС) 2022/203 НА КОМИСИЯТА
 от 14 февруари 2022 година
 за изменение на Регламент (ЕС) No 748/2012 по отношение на системите за управление и системите за докладване на събития, които трябва да се въведат от компетентните органи, и за поправка на Регламент (ЕС) No 748/2012 по отношение на издаването на удостоверения за преглед на летателната годност
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) No 2111/2005, (ЕО) No 1008/2008, (ЕС) No 996/2010, (ЕС) No 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) No 552/2004 и (ЕО) No 216/2008 на Европейския парламент и на Съвета и Регламент (ЕИО) No 3922/91 на Съвета (1), и по-специално член 62, параграфи 14 и 15 от него,
 като има предвид, че:
 (1)
 В Регламент (ЕС) No 748/2012 на Комисията (2) се определят общи технически изисквания за проектирането и производството на граждански въздухоплавателни средства, както и двигатели, витла и части, които се монтират в тях.
 (2)
 Съгласно точка 3.1, буква б) от приложение II към Регламент (ЕС) 2018/1139 одобрените организации, които проектират и произвеждат граждански въздухоплавателни средства, както и двигатели, витла и части, които се монтират в тях, според вида на извършваната дейност и размера на организацията въвеждат и поддържат система за управление, за да гарантират съответствие със съществените изисквания, определени в посоченото приложение, да управляват рисковете за безопасността и да се стремят към непрекъснато подобряване на тази система.
 (3)
 Съгласно приложение 19 към Конвенцията за международно гражданско въздухоплаване, подписана в Чикаго на 7 декември 1944 г. („Чикагската конвенция“), компетентните органи изискват от одобрените проектантски и производствени организации да въведат система за управление на безопасността.
 (4)
 Следователно във всички одобрени проектантски и производствени организации, попадащи в обхвата на приложение I към Регламент (ЕС) No 748/2012, следва да се въведе система за управление, за да се спазят изискванията на Международните стандарти и препоръчителни практики на Международната организация за гражданско въздухоплаване (ИКАО), установени в приложение 19 към Чикагската конвенция.
 (5)
 Всички одобрени проектантски и производствени организации са длъжни да въведат система за докладване на събития. Следователно разпоредбите на приложение I към Регламент (ЕС) No 748/2012 следва да бъдат изменени, за да се гарантира, че системата за докладване на събития е създадена като част от системата за управление на организациите и че изискванията са приведени в съответствие с тези на Регламент (ЕС) No 376/2014 на Европейския парламент и на Съвета (3).
 (6)
 Достатъчен преходен период следва да позволи на проектантските и производствените организации да осигурят съответствието си с новите правила и процедури, въведени с настоящия регламент.
 (7)
 Поради това Регламент (ЕС) No 748/2012 следва да бъде изменен.
 (8)
 С Делегиран регламент (ЕС) 2021/699 на Комисията (4) беше заменена буква в) от


text:
точка 21.Б.325, за да се определи в кои случаи компетентният орган на държавата членка на регистрация, освен удостоверението за летателна годност, посочено в точка 21.Б.325, букви а) и б), следва също да издаде удостоверение за преглед на летателната годност, като вземе предвид дали за въпросното въздухоплавателно средство се прилага част М или част ML от Регламент (ЕС) No 1321/2014 на Комисията (5). Приетият текст обаче не разглежда по подходящ начин случая с новите въздухоплавателни средства. Поради това Регламент (ЕС) No 748/2012 следва да бъде поправен.
 (9)
 Мерките, предвидени в настоящия регламент, са в съответствие със становище 04/2020 (6) на Агенцията за авиационна безопасност на Европейския съюз, представено съгласно член 76, параграф 1 от Регламент (ЕС) 2018/1139,
 (10)
 Мерките, предвидени в настоящия регламент, са в съответствие със становището на комитета, създаден по силата на член 127, параграф 1) от Регламент (ЕС) 2018/1139,
 ПРИЕ НАСТОЯЩИЯ РЕГЛАМЕНТ:
 Член 1
 Регламент (ЕС) No 748/2012 на Комисията се изменя, както следва:
 (1)
 В член 9 се добавят следните параграфи:
 „5. Чрез дерогация от точка 21.Б.225, буква г), подточки 1 и 2 от приложение I (част 21) производствена организация, която притежава валиден сертификат за одобрение, издаден в съответствие с приложение I (част 21), може да коригира до 7 март 2025 г. всички констатации на несъответствие, свързани с изискванията по приложение I, въведени с Регламент за изпълнение (ЕС) 2022/203 на Комисията (*1).
 Ако след 7 март 2025 г. организацията не е приключила тези констатации, сертификатът за одобрение бива анулиран, ограничен или временно прекратен, изцяло или частично.
 6. Чрез дерогация от точка 21.Б.125, буква г), подточки 1 и 2 от приложение I (част 21) организация, която произвежда продукти, части или оборудване без сертификат за одобрение и която притежава валиден документ за съгласие, издаден в съответствие с приложение I (част 21), може да коригира до 7 март 2025 г. всички констатации на несъответствие, свързани с изискванията по приложение I, въведени с Регламент за изпълнение (ЕС) 2022/203.
 Ако след 7 март 2025 г. организацията не е приключила тези констатации, документът за съгласие бива анулиран, ограничен или временно прекратен, изцяло или частично.
 (*1) Регламент за изпълнение (ЕС) 2022/203 на Комисията от 14 февруари 2022 година за изменение на Регламент (ЕС) No 748/2012 по отношение на системите за управление и системите за докладване на събития, които трябва да се въведат от компетентните органи, и за поправка на Регламент (ЕС) No 748/2012 по отношение на издаването на удостоверения за преглед на летателната годност (ОВ L 33, 15.2.2022 г., стр. 46)“"
 (2)
 Приложение I се изменя съгласно приложение I към настоящия регламент.
 Член 2
 Приложение I към Регламент (ЕС) No 748/2012 се поправя в съответствие с приложение II към настоящия регламент.
 Член 3
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Той се прилага от 7 март 2023 г., с изключение на член 2, който се прилага от 7 март 2022 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 14 февруари


text:
2022 година.
 За Комисията
 Председател
 Ursula VON DER LEYEN
 (1) ОВ L 212, 22.8.2018 г., стр. 1.
 (2) Регламент (ЕС) No 748/2012 на Комисията от 3 август 2012 г. за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации (ОВ L 224, 21.8.2012 г., стр. 1).
 (3) Регламент (ЕС) No 376/2014 на Европейския парламент и на Съвета от 3 април 2014 г. за докладване, анализ и последващи действия във връзка със събития в гражданското въздухоплаване, за изменение на Регламент (ЕС) No 996/2010 на Европейския парламент и на Съвета и за отмяна на Директива 2003/42/ЕО на Европейския парламент и на Съвета и на регламенти (ЕО) No 1321/2007 и (ЕО) No 1330/2007 на Комисията (ОВ L 122, 24.4.2014 г., стр. 18).
 (4) Делегиран регламент (ЕС) 2021/699 на Комисията от 21 декември 2020 г. за изменение и поправка на Регламент (ЕС) No 748/2012 по отношение на инструкциите за поддържане на летателната годност, производството на части, които да се използват по време на техническото обслужване, и разглеждането на аспектите, свързани със стареенето на въздухоплавателните средства, по време на сертифицирането (ОВ L 145, 28.4.2021 г., стр. 1).
 (5) Регламент (ЕС) No 1321/2014 на Комисията от 26 ноември 2014 година относно поддържането на летателната годност на въздухоплавателните средства и авиационните продукти, части и устройства и относно одобряването на организациите и персонала, изпълняващи тези задачи (OB L 362, 17.12.2014 г., стр. 1).
 (6) https://www.easa.europa.eu/document-library/opinions
 ПРИЛОЖЕНИЕ I
 Част 21 от приложение I към Регламент (ЕС) No 748/2012 се изменя, както следва:
 (1)
 точка 21.1 се заменя със следното:
 „21.1. Компетентен орган
 За целите на настоящото приложение компетентен орган е:
 а)
 За раздел А, подчаст А,
 1.
 за проектантски организации — Агенцията;
 2.
 за производствени организации, чието основно място на стопанска дейност е на територия, за която отговаря държава членка съгласно Конвенцията за международно гражданско въздухоплаване, подписана в Чикаго на 7 декември 1944 г. („Чикагската конвенция“) — органът, определен от тази държава членка или от друга държава членка в съответствие с член 64 от Регламент (ЕС) 2018/1139, или Агенцията, ако отговорността е била преразпределена на Агенцията в съответствие с член 64 или член 65 от Регламент (ЕС) 2018/1139;
 3.
 за производствени организации, чието основно място на стопанска дейност е извън територия, за която отговаря държава членка съгласно Чикагската конвенция — Агенцията;
 б)
 за раздел А, подчасти Б, Г, Д, Й, К, М, О и Р — Агенцията;
 в)
 за раздел А, подчасти Е и Ж:
 1.
 За физически или юридически лица, чието основно място на стопанска дейност е на територия, за която отговаря държава членка съгласно Чикагската конвенция — органът, определен от тази държава членка или от друга държава членка в съответствие с член 64 от Регламент (ЕС) 2018/1139, или Агенцията, ако отговорността е била преразпределена на Агенцията в съответствие с член 64 или, що се отнася до подчаст Ж, член 65 от Регламент (ЕС) 2018/1139;
 2.
 за физически или юридически лица,


text:
чието основно място на стопанска дейност е извън територия, за която отговаря държава членка съгласно Чикагската конвенция — Агенцията;
 г)
 за раздел А, подчасти З и И — органът, определен от държавата членка, където въздухоплавателното средство е регистрирано или ще бъде регистрирано:
 д)
 За раздел А, подчаст П:
 1.
 за въздухоплавателни средства, регистрирани в държава членка — органът, определен от държавата членка на регистрация;
 2.
 за нерегистрирано въздухоплавателно средство — органът, посочен от държавата членка, която е определила идентификационните знаци;
 3.
 за одобрението на условията за полет, свързани с безопасността на проекта — Агенцията.“;
 (2)
 добавя се следната точка 21.2:
 „21.2. Приложно поле
 С раздел А от настоящото приложение се въвеждат разпоредбите за правата и задълженията на заявителя и на притежателя на всеки сертификат, издаден или подлежащ на издаване в съответствие с настоящото приложение.
 С раздел Б от настоящото приложение се определят условията за осъществяване на задачите по надзор и прилагане на сертифицирането, както и изискванията към системите за администрация и управление, които трябва да се спазват от компетентния орган, отговарящ за изпълнението на раздел А от настоящото приложение.“;
 (3)
 точка 21.Б.5 се заличава;
 (4)
 добавят се следните точки 21.Б.10 и 21.Б.15:
 „21.Б.10 Документи, свързани с надзора
 Компетентният орган предоставя на съответния персонал всички законодателни актове, стандарти, правила, технически публикации и свързани документи, за да му даде възможност да изпълнява своите задачи и отговорности.
 21.Б.15 Информация за Агенцията
 а)
 Компетентният орган на държавата членка уведомява Агенцията в случай на значителни проблеми с прилагането на Регламент (ЕС) 2018/1139 и свързаните с него делегирани актове и актове за изпълнение в срок от 30 дни от момента, в който компетентният орган е узнал за проблемите.
 б)
 Без да се засягат Регламент (ЕС) No 376/2014 на Европейския парламент и на Съвета и свързаните с него делегирани актове и актове за изпълнение, компетентният орган на държавата членка предоставя възможно най-бързо на Агенцията всяка информация от значение за безопасността, произтичаща от докладите за събития, съхранявани в националната база данни в съответствие с член 6, параграф 6 от Регламент (ЕС) No 376/2014.“;
 (5)
 точка 21.Б.20 се заменя със следното:
 „21.Б.20 Незабавна реакция по проблем с безопасността
 а)
 Без да се засягат разпоредбите на Регламент (ЕС) No 376/2014 на Европейския парламент и на Съвета и делегираните актове и актовете за изпълнение, приети въз основа на него, компетентният орган въвежда система за целесъобразно събиране, анализиране и разпространение на информация, свързана с безопасността.
 б)
 Агенцията въвежда система за целесъобразно анализиране на всяка получена информация, свързана с безопасността, и незабавно предоставя на съответния орган на държавите членки и на Комисията всяка информация — включително препоръки или предложени коригиращи действия, която им е необходима, за да реагират своевременно на проблем, свързан с безопасността, който засяга продукти, части, прибори, лица или организации, които са предмет на Регламент (ЕС) 2018/1139 и свързаните с него делегирани актове и актове за изпълнение.
 в)
 След като получи информацията, посочена в букви а) и б), компетентният орган предприема подходящи мерки за справяне с проблема, свързан с безопасността.
 г)
 Компетентният орган незабавно уведомява за мерките, предприети съгласно буква в),


text:
всички лица или организации, които трябва да ги спазват съгласно Регламент (ЕС) 2018/1139 и свързаните с него делегирани актове и актове за изпълнение. Компетентният орган на държавата членка съобщава тези мерки и на Агенцията, а когато са необходими съвместни действия — на останалите засегнати държави членки.“;
 (6)
 точка 21.Б.25 се заменя със следното:
 „21.Б.25 Система за управление
 а)
 Компетентният орган въвежда и поддържа система за управление, включваща поне следното:
 1.
 документирани правила и процедури, които описват неговата организация, начините и методите за постигане на съответствие с Регламент (ЕС) 2018/1139 и свързаните с него делегирани актове и актове за изпълнение. Процедурите се поддържат актуални и служат като основни работни документи в рамките на компетентния орган за всички негови свързани задачи;
 2.
 достатъчен персонал за изпълнение на неговите задачи и отговорности. Съществува система за планиране на наличността на персонал, за да се гарантира правилното изпълнение на всички задачи;
 3.
 персонал, който е квалифициран за изпълнение на възложените задачи и притежава необходимите знания и опит, и получава първоначално и периодично обучение с цел поддържане на компетентността;
 4.
 подходящи помещения и офиси за персонала, който изпълнява възложените задачи;
 5.
 функция за наблюдение на съответствието на системата за управление със съответните изисквания, както и на адекватността на процедурите, включително създаването на процес на вътрешен одит и процес за управление на риска в областта на безопасността. Наблюдението на съответствието включва система за предоставяне на висшето ръководство на компетентния орган на обратна информация за работата по констатираните от одита нередности, за да се гарантира предприемането на коригиращи действия, когато е необходимо;
 6.
 лице или група лица, носещи отговорност пред висшето ръководство на компетентния орган за функцията по наблюдение на съответствието.
 б)
 За всяка област на дейност, включително системата за управление, компетентният орган назначава едно или повече лица, които носят цялата отговорност за управлението на съответната задачи или задачи.
 в)
 Компетентният орган установява процедури за участието във взаимен обмен на цялата необходима информация и за съдействие с всички други заинтересовани компетентни органи, независимо дали от същата държава членка, или от други държави членки, в т.ч. на следното:
 1.
 всички направени констатации и последващи действия, предприети в резултат на надзора над лица и организации, извършващи дейност на територията на дадена държава членка, но сертифицирани от компетентния орган на друга държава членка или от Агенцията;
 2.
 информация, произтичаща от задължителното и доброволното докладване на събития съгласно изискванията на точка 21.А.3А.
 г)
 Копие от процедурите, свързани със системата за управление на компетентния орган на държавата членка, и техните изменения се предоставят на Агенцията за целите на стандартизацията.“;
 (7)
 точка 21.Б.30 се заменя със следното:
 „21.Б.30 Възлагане на задачи на квалифицирани органи
 а)
 Компетентният орган може да възлага на квалифицирани органи задачи, свързани с първоначалното сертифициране или с постоянния надзор над продукти и части, както и на физически или юридически лица, предмет на Регламент (ЕС) 2018/1139 и свързаните с него делегирани актове и актове за изпълнение. При разпределението на задачите компетентният орган гарантира, че:
 1.
 е въвел система за първоначално и периодично оценяване на съответствието на квалифицирания орган с приложение VI към


text:
Регламент (ЕС) 2018/1139. Тази система и резултатите от оценяването се документират;
 2.
 е сключил писмено споразумение с квалифицирания орган, одобрено и от двете страни на подходящо управленско равнище, което определя:
 i)
 задачите, които трябва да се изпълняват;
 ii)
 декларациите, докладите и отчетите, които трябва да се представят;
 iii)
 техническите условия, които трябва да се спазват при изпълнението на тези задачи;
 iv)
 съответното застрахователно покритие за отговорност;
 v)
 защитата на информацията, събирана при изпълнението на тези задачи.
 б)
 Компетентният орган гарантира, че процесите на вътрешен одит и управление на риска за безопасността, въведени съгласно точка 21.Б.25, буква а), подточка 5, обхващат всички задачи по сертифициране и постоянен надзор, изпълнявани от квалифицирания орган от негово име.“;
 (8)
 точка 21.Б.35 се заменя със следното:
 „21.Б.35 Промени в системата за управление
 а)
 Компетентният орган разполага със система, която му позволява да установява промените, влияещи на способността му да изпълнява своите задачи и отговорности, определени в Регламент (ЕС) 2018/1139 и свързаните с него делегирани актове и актове за изпълнение. Тази система дава възможност на компетентния орган да предприеме необходимите действия, за да гарантира, че неговата система за управление продължава да бъде адекватна и ефективна.
 б)
 Компетентният орган актуализира своевременно своята система за управление, за да отразява всяка промяна на Регламент (ЕС) 2018/1139 и свързаните с него делегирани актове и актове за изпълнение, така че да гарантира ефективното му изпълнение.
 в)
 Компетентният орган на държавата членка уведомява Агенцията за всички промени, които засягат способността му да изпълнява своите задачи и отговорности, предвидени в Регламент (ЕС) 2018/1139 и свързаните с него делегирани актове и актове за изпълнение.“;
 (9)
 точка 21.Б.40 се заличава;
 (10)
 точка 21.Б.45 се заличава;
 (11)
 точка 21.Б.55 се заменя със следното:
 „21.Б.55 Документиране
 а)
 Компетентният орган създава система за документиране, която дава възможност за адекватно съхраняване, достъп и надеждно проследяване на:
 1.
 документираните правила и процедури на системата за управление;
 2.
 обучението, квалификацията и правомощията на неговия персонал;
 3.
 възлагането на задачи, което обхваща елементите, изисквани съгласно точка 21.Б.30, както и подробности за възложените задачи;
 4.
 процесите на сертифициране и постоянен надзор над сертифицираните организации, включително:
 i)
 заявлението за сертификат, одобрение, разрешение и документ за съгласие;
 ii)
 програмата за постоянен надзор от страна на компетентния орган, включително всички оценки и цялата документация за одитите и проверките;
 iii)
 издадените сертификати, одобрения, разрешения и документи за съгласие, включително всички промени в тях;
 iv)
 копие от програмата за надзор със списък на датите, когато предстои да бъдат извършени одити и датите на извършените одити;
 v)
 копия от цялата официална кореспонденция;
 vi)
 препоръки за издаване или продължаване на действието на сертификат, одобрение, разрешение или документ за съгласие, подробности за констатациите и действията, предприети от организациите за приключване на тези констатации, включително датата на приключване, правоприлагащи действия и забележки;
 vii)
 всички оценки и цялата документация за одитите и проверките, изготвени от друг компетентен орган съгласно точки 21.Б.120, буква г), 21.Б.221, буква в) или 21.Б.431, буква в);
 viii)
 копия от всички наръчници на организацията, ръководства или указания, и на всички техни изменения;
 ix)
 копия от всеки друг документ, одобрен от


text:
компетентния орган;
 5.
 Декларации за съответствие (формуляр 52 на ЕААБ, вж. допълнение VIII) и удостоверения за разрешено допускане до експлоатация (формуляр 1 на ЕААБ, вж. допълнение I), валидирани от него за организации, които произвеждат продукти, части или оборудване без сертификат за одобрение на производствена организация съгласно подчаст Е от раздел А на настоящото приложение.
 б)
 Компетентният орган включва в документацията:
 1.
 документи в подкрепа на използването на алтернативни средства за постигане на съответствие;
 2.
 информация за безопасността в съответствие с точка 21.Б.15 и последващи мерки;
 3.
 използването на предпазни разпоредби и разпоредби за гъвкавост в съответствие с член 70, член 71, параграф 1 и член 76, параграф 4 от Регламент (ЕС) 2018/1139.
 в)
 Компетентният орган поддържа списък на всички издадени от него сертификати, одобрения, разрешения и документи за съгласие.
 г)
 Всички данни, посочени в букви а), б) и в), се съхраняват за минимален срок от 5 години, като се спазва приложимото законодателство за защита на данните.
 д)
 Всички данни, посочени в букви а), б) и в) при поискване се предоставят на компетентните органи на друга държава членка или на Агенцията.“;
 (12)
 точка 21.Б.60 се заличава;
 (13)
 добавя се следната точка 21.Б.65:
 „21.Б.65 Временно прекратяване, ограничаване и анулиране
 Компетентният орган:
 а)
 прекратява временно удостоверение, одобрение, разрешение за полет, разрешение или документ за съгласие, когато сметне, че са налице основателни причини за такова действие с цел предотвратяване на реална заплаха за безопасността;
 б)
 прекратява временно, анулира или ограничава удостоверение, одобрение, разрешение за полет, разрешение или документ за съгласие, ако такова действие се изисква съгласно точки 21.Б.125, 21.Б.225 или 21.Б.433;
 в)
 прекратява временно или анулира удостоверение за летателна годност или сертификат за шум, ако е налице доказателство, че не се спазват някои от условията, посочени в точка 21.A.181, буква а) или точка 21.A.211, буква а);
 г)
 прекратява временно или ограничава изцяло или частично удостоверение, одобрение, разрешение за полет, разрешение или документ за съгласие, ако непредвидими обстоятелства извън контрола на компетентния орган не позволяват на неговите инспектори да изпълнят надзорните си задължения по отношение на цикъла на планиране на надзора.“;
 (14)
 добавя се следната точка 21.Б.115:
 „21.Б.115 Средства за постигане на съответствие
 а)
 Агенцията разработва приемливи средства за съответствие (ПСС), които могат да бъдат използвани за постигане на съответствие с Регламент (ЕС) 2018/1139 и делегираните актове и актовете за изпълнение към него.
 б)
 Могат да се използват алтернативни средства за постигане на съответствие с настоящия регламент.
 в)
 Компетентните органи информират Агенцията за всички алтернативни средства за постигане на съответствие, използвани от организациите под техен надзор или от самите тях за постигане на съответствие с настоящия регламент.“;
 (15)
 точка 21.Б.120 се заменя със следното:
 „21.Б.120 Процедура на първоначално сертифициране
 а)
 След като получи заявление за издаване на документ за съгласие за целите на доказване на съответствието на отделните продукти, части и оборудване, компетентният орган проверява съответствието на заявителя с приложимите изисквания.
 б)
 Компетентният орган записва всички направени констатации, действията по отстраняване и препоръките за издаване на документа за съгласие.
 в)
 Компетентният орган потвърждава писмено на заявителя всички констатации, направени по време на проверката. За целите


text:
на първоначалното сертифициране всички констатирани несъответствия трябва да бъдат отстранени по удовлетворителен за компетентния орган начин преди документът за съгласие да може да бъде издаден.
 г)
 Когато се увери, че заявителят отговаря на приложимите изисквания, компетентният орган издава документа за съгласие (формуляр 65 на ЕААБ, вж. допълнение XI).
 д)
 Документът за съгласие съдържа обхвата на споразумението, датата на изтичане и когато са приложими, подходящи ограничения.
 е)
 Срокът на действие на документа за съгласие не надвишава една година.“;
 (16)
 точка 21.Б.125 се заменя със следното:
 „21.Б.125 Констатации и коригиращи действия; забележки
 а)
 Компетентният орган разполага със система за анализ на значението на констатациите по отношение на безопасността.
 б)
 Констатации от първо ниво се издават от компетентния орган, когато се установи значително несъответствие с приложимите изисквания на Регламент (ЕС) 2018/1139 и свързаните с него делегирани актове и актове за изпълнение, с процедурите и ръководствата на организацията или с условията на документа за съгласие, което понижава стандарта на безопасност или сериозно застрашава безопасността на полетите.
 Констатациите от първо ниво включват също:
 1.
 всяко непредоставяне на достъп на компетентния орган до помещенията на организацията, както е посочено в точка 21.A.9, по време на нормалното работно време, след като компетентният орган е отправил две писмени искания;
 2.
 придобиване на документа за съгласие или запазване на неговата валидност чрез фалшифициране на представените документни доказателства; както и
 3.
 доказателства за злоупотреба или използване на документа за съгласие с цел измама.
 в)
 Констатации от второ ниво се издават от компетентния орган, когато се установи несъответствие с приложимите изисквания на Регламент (ЕС) 2018/1139 и свързаните с него делегирани актове и актове за изпълнение, с процедурите и ръководствата на организацията, или с условията на документа за съгласие, което не е класифицирано като констатация от първо ниво.
 г)
 Когато бъде направена констатация в рамките на надзора или по какъвто и да било друг начин, компетентният орган, без да се засягат допълните действия, изисквани от Регламент (ЕС) 2018/1139 и свързаните с него делегирани актове и актове за изпълнение, съобщава писмено констатацията на организацията и изисква коригиращи действия за отстраняване на установените несъответствия. Когато дадена констатация от първо ниво е пряко свързана с въздухоплавателно средство, компетентният орган информира компетентния орган на държавата членка, в която е регистрирано въздухоплавателното средство.
 1.
 При констатации от първо ниво компетентният орган предприема незабавни и целесъобразни действия да забрани или ограничи дейността на съответната организация и, ако е необходимо, предприема действия за анулиране на документа за съгласие или за ограничаване или временно прекратяване на действието му изцяло или частично, в зависимост от значимостта на констатацията от първо ниво, до успешното приключване на коригиращите действия от страна на организацията.
 2.
 В случай на констатации от второ ниво компетентният орган:
 i)
 предоставя на организацията период за извършване на коригиращи действия, който е съобразен със същността на констатацията и във всеки случай първоначално не е по-дълъг от 3 месеца. Срокът започва да тече от датата на писменото съобщаване на констатацията на организацията, изискващо коригиращи действия за отстраняване на установеното несъответствие. В края на този период и в зависимост от същността на


text:
констатацията компетентният орган може да удължи 3-месечния период, ако с компетентния орган е бил договорен план за коригиращи действия;
 ii)
 оценява плана за коригиращи действия и плана за изпълнение, предложени от организацията, и ги приема, ако оценката покаже, че те са достатъчни за справяне с несъответствието;
 iii)
 ако организацията не представи приемлив план за коригиращи действия или не извърши коригиращите действия в срока, одобрен или удължен от компетентния орган, констатацията се повишава на първо ниво и се предприемат действията, предвидени в буква е), точка 1, подточка i) по-горе.
 д)
 Компетентният орган може да представи забележки във всеки от следните случаи, когато не са необходими констатации от първо или второ ниво:
 1.
 за всеки елемент, чието функциониране е оценено като неефективно;
 2.
 ако е установено, че даден елемент има потенциала да причини несъответствие по буква б) или в);
 3.
 когато предложенията или подобренията са от интерес за цялостното ниво на безопасност на организацията.
 Забележките, отправени по настоящата точка, се съобщават писмено на организацията и се регистрират от компетентния орган.“;
 (17)
 точки 21.Б.130, 21.Б.145 и 21.Б.150 се заличават;
 (18)
 добавя се следната точка 21.Б.215:
 „21.Б.215 Средства за постигане на съответствие
 а)
 Агенцията разработва приемливи средства за съответствие (ПСС), които могат да бъдат използвани за постигане на съответствие с Регламент (ЕС) 2018/1139 и делегираните актове и актовете за изпълнение към него.
 б)
 Могат да се използват алтернативни средства за постигане на съответствие с настоящия регламент.
 в)
 Компетентните органи информират Агенцията за всички алтернативни средства за постигане на съответствие, използвани от организациите под техен надзор или от самите тях за постигане на съответствие с настоящия регламент.“;
 (19)
 точка 21.Б.220 се заменя със следното:
 „21.Б.220 Процедура на първоначално сертифициране
 а)
 След като получи заявление за първоначално издаване на сертификат за одобрение на производствена организация, компетентният орган проверява съответствието на заявителя с приложимите изисквания.
 б)
 Организира се поне една среща с отговорния ръководител на заявителя по време на проучването за първоначално сертифициране, за да се гарантира, че лицето разбира своята роля и отговорност.
 в)
 Компетентният орган записва всички направени констатации, действията по отстраняване и препоръките за издаване на сертификата за одобрение на производствена организация.
 г)
 Компетентният орган потвърждава писмено на заявителя всички констатации, направени по време на проверката. За целите на първоначалното сертифициране всички констатирани несъответствия трябва да бъдат отстранени по удовлетворителен за компетентния орган начин преди сертификатът да може да бъде издаден.
 д)
 Когато се увери, че заявителят отговаря на приложимите изисквания, компетентният орган издава сертификата за одобрение на производствена организация (формуляр 55 на ЕААБ, вж. допълнение X).
 е)
 Референтният номер на сертификата се включва във формуляр 55 на ЕААБ по начин, определен от Агенцията.
 ж)
 Сертификатът се издава за неопределен срок. Правата и обхватът на дейностите, за които организацията е получила одобрение, включително всички ограничения, според случая, се уточняват в условията на одобрението, приложени към сертификата.“;
 (20)
 добавят се следните точки 21.Б.221 и 21.Б.222:
 „21.Б.221 Принципи при надзора
 а)
 Компетентният орган проверява:
 1.
 съответствието с изискванията, приложими за организациите, преди да издаде сертификата за одобрение на производствена организация;
 2.
 продължаващото съответствие с изискванията, приложими


text:
за организациите, сертифицирани от него;
 3.
 прилагането на подходящи мерки за безопасност, наложени от компетентния орган съгласно точка 21.Б.20, букви в) и г).
 б)
 Тази проверка:
 1.
 се подкрепя от документация, специално предназначена да осигури на персонала, който отговаря за надзора, насоки за изпълнение на неговите функции;
 2.
 предоставя на засегнатите организации резултатите от надзора;
 3.
 се основава на оценки, одити и проверки, включително внезапни инспекции;
 4.
 осигурява на компетентния орган необходимите доказателства, в случай че се налагат допълнителни действия, включително мерките, предвидени в точка 21.Б.225.
 в)
 Компетентният орган определя обхвата на надзора, посочен в букви а) и б), като взема предвид резултатите от предишни надзорни дейности и приоритетите по отношение на безопасността.
 г)
 Ако съоръженията на дадена организация се намират в повече от една държава, компетентният орган, определен в точка 21.1, може да се съгласи задачите по надзора да се изпълняват от компетентните органи на държавите членки, където са разположени съоръженията, или от Агенцията, когато съоръженията са разположени извън територия, за която държавите членки носят отговорност съгласно Чикагската конвенция. Всяка организация, която е предмет на такова споразумение, се информира за неговото съществуване и обхват.
 д)
 За всички надзорни дейности, осъществявани в съоръженията, разположени в държава членка, различна от тази на основното място на стопанска дейност на организацията, компетентният орган, посочен в точка 21.1, уведомява компетентния орган на съответната държава членка, преди да извърши одит на място или инспекция на съоръженията.
 е)
 Компетентният орган събира и обработва всяка информация, счетена за необходима за извършването на надзорни дейности.
 21.Б.222 Програма за надзор
 а)
 Компетентният орган въвежда и поддържа програма за надзор, която обхваща дейностите по надзора, изисквани съгласно точка 21.Б.221, буква а).
 б)
 Програмата за надзор взема предвид специфичното естество на организацията, сложността на дейностите ѝ и резултатите от предишни дейности по сертифициране и/или надзор, и се основава на оценката на свързаните рискове. В рамките на всеки цикъл на планиране на надзора тя включва:
 1.
 оценки, одити и инспекции, включително, според случая:
 i)
 оценки на системата за управление и одити на процесите;
 ii)
 продуктови одити на съответна извадка от продукти, части и оборудване, които попадат в обхвата на организацията;
 iii)
 извадки от извършената работа; както и
 iv)
 внезапни инспекции;
 2.
 срещи между отговорния ръководител и компетентния орган, за да се гарантира, че двете страни са в течение по всички съществени въпроси.
 в)
 Цикълът на планиране на надзора не надвишава 24 месеца.
 г)
 Независимо от разпоредбите на буква в), цикълът на планиране на надзора може да бъде удължен до 36 месеца, ако компетентният орган установи, че през предходните 24 месеца:
 1.
 организацията е доказала, че може ефективно да разпознава заплахи за авиационната безопасност и да управлява свързаните рискове;
 2.
 организацията непрекъснато е доказвала съответствие с точки 21.А.147 и 21.А.148 и упражнява пълен контрол върху всички промени в системата за управление на производството;
 3.
 не са направени констатации от първо ниво;
 4.
 всички коригиращи действия са изпълнени в приетия или удължения от компетентния орган срок, определен в точка 21.Б.225.
 Независимо от разпоредбите на буква в), цикълът на планиране на надзора може допълнително да


text:
бъде удължен до максимум 48 месеца, ако в допълнение към условията, предвидени в подточки 1—4 по-горе, организацията е установила и компетентният орган е одобрил ефективна система за непрекъснато докладване на компетентния орган относно равнището на безопасност и спазване на регулаторните разпоредби от самата организация.
 д)
 Цикълът на планиране на надзора, може да бъде съкратен, ако съществуват доказателства, че нивото на безопасност на организацията е занижено.
 е)
 Програмата за надзор включва записи на датите, на които са предвидени и са действително проведени оценки, одити, проверки и срещи.
 ж)
 След завършване на всеки цикъл на планиране на надзора компетентният орган издава доклад с препоръки относно продължаването на одобрението, в който са отразени резултатите от надзора.“;
 (21)
 точка 21.Б.225 се заменя със следното:
 „21.Б.225 Констатации и коригиращи действия; забележки
 а)
 Компетентният орган разполага със система за анализ на значението на констатациите по отношение на безопасността.
 б)
 Констатации от първо ниво се издават от компетентния орган, когато се установи значително несъответствие с приложимите изисквания на Регламент (ЕС) 2018/1139 и свързаните с него делегирани актове и актове за изпълнение, с процедурите и ръководствата на организацията или със сертификата, включващ условията на одобрението, което понижава стандарта на безопасност или сериозно застрашава безопасността на полетите.
 Констатациите от първо ниво включват също:
 1.
 всяко непредоставяне на достъп на компетентния орган до помещенията на организацията, както е посочено в точка 21.A.9, по време на нормалното работно време, след като компетентният орган е отправил две писмени искания;
 2.
 придобиване на сертификат за одобрение за производствена организация или запазване на неговата валидност чрез фалшифициране на представените документни доказателства;
 3.
 доказателства за злоупотреба или използване на сертификата за одобрение на производствената организация с цел измама; както и
 4.
 неопределяне на отговорен ръководител съгласно точка 21.А.245, буква а)/
 в)
 Констатации от второ ниво се издават от компетентния орган, когато се установи несъответствие с приложимите изисквания на Регламент (ЕС) 2018/1139 и свързаните с него делегирани актове и актове за изпълнение, с процедурите и ръководствата на организацията или със сертификата, включващ условията на одобрението, което не е класифицирано като констатация от първо ниво.
 г)
 Когато бъде направена констатация в рамките на надзора или по какъвто и да било друг начин, компетентният орган, без да се засягат допълните действия, изисквани от Регламент (ЕС) 2018/1139 и свързаните с него делегирани актове и актове за изпълнение, съобщава писмено констатацията на организацията и изисква коригиращи действия за отстраняване на установените несъответствия-. Когато дадена констатация от първо ниво е пряко свързана с въздухоплавателно средство, компетентният орган информира компетентния орган на държавата членка, в която е регистрирано въздухоплавателното средство.
 1.
 При констатации от първо ниво компетентният орган предприема незабавни и целесъобразни действия да забрани или ограничи дейността на съответната организация и, ако е необходимо, предприема действия за анулиране на сертификата за одобрение на производствена организация или за ограничаване или временно прекратяване на действието му изцяло или частично, в зависимост от значимостта на констатацията от първо ниво, до успешното приключване на коригиращите действия от страна на организацията.
 2.
 В случай на констатации от второ ниво компетентният орган:
 i)
 предоставя на организацията период


text:
за извършване на коригиращи действия, който е съобразен със същността на констатацията и във всеки случай първоначално не е по-дълъг от 3 месеца. Срокът започва да тече от датата на писменото съобщаване на констатацията на организацията, изискващо коригиращи действия за отстраняване на установеното несъответствие-. В края на този период и в зависимост от същността на констатацията компетентният орган може да удължи 3-месечния период, ако компетентният орган е одобрил план за коригиращи действия;
 ii)
 оценява плана за коригиращи действия и плана за изпълнение, предложени от организацията, и ги приема, ако оценката покаже, че те са достатъчни за справяне с несъответствието;
 iii)
 ако организацията не представи приемлив план за коригиращи действия или не извърши коригиращите действия в срока, одобрен или удължен от компетентния орган, констатацията се повишава на първо ниво и се предприемат действията, предвидени в буква г), подточка 1 по-горе.
 д)
 Компетентният орган може да представи забележки във всеки от следните случаи, когато не са необходими констатации от първо или второ ниво:
 1.
 за всеки елемент, чието функциониране е оценено като неефективно; или
 2.
 ако е установено, че даден елемент има потенциала да причини несъответствие по буква б) или в); или
 3.
 когато предложенията или подобренията са от интерес за цялостното ниво на безопасност на организацията.
 Забележките, отправени по настоящата точка, се съобщават писмено на организацията и се регистрират от компетентния орган.“;
 (22)
 точки 21.Б.230 и 21.Б.235 се заличават;
 (23)
 точка 21.Б.240 се заменя със следното:
 „21.Б.240 Промени в системата за управление на производството
 а)
 След като получи заявление за съществена промяна на системата за управление на производството, преди да издаде одобрението, компетентният орган проверява съответствието на организацията с приложимите изисквания на настоящото приложение.
 б)
 Компетентният орган определя условията, при които организацията може да функционира по време на оценката на дадена промяна, освен ако не определи, че действието на сертификата за одобрение на производствената организация трябва да бъде временно прекратено.
 в)
 Когато се увери, че организацията отговаря на приложимите изисквания, компетентният орган одобрява промяната.
 г)
 Без да се засягат допълнителните мерки за правоприлагане, ако организацията въведе съществена промяна на системата за управление на производството, без да е получила одобрение от компетентния орган, както е посочено в буква в), компетентният орган разглежда необходимостта временно да прекрати действието, да ограничи или анулира сертификата на организацията.
 д)
 За несъществени промени в системата за управление на производството компетентният орган включва прегледа на такива промени в своя постоянен надзор в съответствие с принципите, определени в точка 21.Б.221. Ако се установи несъответствие, компетентният орган уведомява организацията, изисква допълнителни промени и действа в съответствие с точка 21.Б.225.“;
 (24)
 точки 21.Б.245 и 21.Б.260 се заличават,
 (25)
 в точка 21.Б.325 заглавието се заменя със следното:
 „21.Б.325 Издаване на удостоверение за летателна годност“
 (26)
 точки 21.Б.330 и 21.Б.345 се заличават,
 (27)
 в точка 21.Б.525 заглавието се заменя със следното:
 „21.Б.525 Издаване на разрешение за полет;“
 (28)
 точки 21.Б.530 и 21.Б.545 се заличават.
 ПРИЛОЖЕНИЕ II
 Част 21 от приложение I към Регламент (ЕС) No 748/2012 се поправя, както следва:
 (1)
 В точка 21.Б.325 буква в) се заменя със следното:
 „в)
 В допълнение


text:
към съответното удостоверение за летателна годност, посочено в буква а) или б), за ново въздухоплавателно средство и за употребявано въздухоплавателно средство, произхождащо от държава, която не е членка на ЕС, компетентният орган на държавата членка на регистрация издава следното:
 1.
 за въздухоплавателни средства, за които се прилага приложение I (част М) към Регламент (ЕС) No 1321/2014 на Комисията — първоначално удостоверение за преглед на летателната годност (формуляр 15а на ЕААБ, допълнение II);
 2.
 за нови въздухоплавателни средства, за които се прилага приложение Vб (част ML) към Регламент (ЕС) No 1321/2014 на Комисията — първоначално удостоверение за преглед на летателната годност (формуляр 15в на ЕААБ, допълнение II);
 3.
 за употребявани въздухоплавателни средства с произход от държава, която не е членка на ЕС, за които се прилага приложение Vб (част ML) към Регламент (ЕС) No 1321/2014 на Комисията — първоначално удостоверение за преглед на летателната годност (формуляр 15в на ЕААБ, допълнение II), когато компетентният орган е извършил прегледа на летателната годност.“


text:
 14.7.2015
 BG
 Официален вестник на Европейския съюз
 L 185/13
 РЕГЛАМЕНТ ЗА ИЗПЪЛНЕНИЕ (ЕС) 2015/1138 НА КОМИСИЯТА
 от 13 юли 2015 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕC) No 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 13 юли 2015 година.
 За Комисията,
 от името на председателя,
 Jerzy PLEWA
 Генерален директор на генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 MA
 160,9
 MK
 48,3
 ZZ
 104,6
 0707 00 05
 TR
 116,3
 ZZ
 116,3
 0709 93 10
 TR
 119,7
 ZZ
 119,7
 0805 50 10
 AR
 116,9
 TR
 108,0
 UY
 129,6
 ZA
 141,9
 ZZ
 124,1
 0808 10 80
 AR
 165,9
 BR
 99,3
 CL
 109,0
 NZ
 139,2
 US
 173,4
 UY
 162,0
 ZA
 116,7
 ZZ
 137,9
 0808 30 90
 AR
 174,9
 CL
 128,5
 CN
 86,2
 NZ
 272,8
 ZA
 129,3
 ZZ
 158,3
 0809 10 00
 TR
 238,8
 ZZ
 238,8
 0809 29 00
 TR
 250,3
 US
 493,3
 ZZ
 371,8
 0809 40 05
 BA
 87,0
 ZZ
 87,0
 (1) Номенклатура на държавите, определена с Регламент (ЕC) No 1106/2012 на Комисията от 27 ноември 2012 година за прилагане на Регламент


text:
 8.4.2011
 BG
 Официален вестник на Европейския съюз
 L 94/23
 РЕГЛАМЕНТ ЗА ИЗПЪЛНЕНИЕ (ЕС) No 339/2011 НА КОМИСИЯТА
 от 7 април 2011 година
 за определяне на фиксирани стойности при внос за определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
 като взе предвид Регламент (ЕО) No 1580/2007 на Комисията от 21 декември 2007 г. за определяне на правила за прилагане на регламенти (ЕО) No 2200/96, (ЕО) No 2201/96 и (ЕО) No 1182/2007 на Съвета в сектора на плодовете и зеленчуците (2), и по-специално член 138, параграф 1 от него,
 като има предвид, че:
 в изпълнение на резултатите от Уругвайския кръг от многостранните търговски преговори Регламент (ЕО) No 1580/2007 посочва критерии за определяне от Комисията на фиксирани стойности при внос от трети страни за продуктите и периодите, посочени в приложение XV, част A от посочения регламент,
 ПРИЕ НАСТОЯЩИЯ РЕГЛАМЕНТ:
 Член 1
 Фиксираните стойности при внос, посочени в член 138 от Регламент (ЕО) No 1580/2007, са определени в приложението към настоящия регламент.
 Член 2
 Настоящият регламент влиза в сила на 8 април 2011 година.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 7 април 2011 година.
 За Комисията, от името на председателя,
 José Manuel SILVA RODRÍGUEZ
 Генерален директор на Генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 350, 31.12.2007 г., стр. 1.
 ПРИЛОЖЕНИЕ
 Фиксирани стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Кодове на трети страни (1)
 Фиксирана вносна стойност
 0702 00 00
 JO
 68,6
 MA
 45,5
 TN
 104,8
 TR
 79,5
 ZZ
 74,6
 0707 00 05
 EG
 152,2
 TR
 144,9
 ZZ
 148,6
 0709 90 70
 MA
 82,8
 TR
 117,4
 ZA
 15,5
 ZZ
 71,9
 0805 10 20
 EG
 52,9
 IL
 71,2
 MA
 51,4
 TN
 47,3
 TR
 73,5
 US
 49,1
 ZZ
 57,6
 0805 50 10
 TR
 62,0
 ZZ
 62,0
 0808 10 80
 AR
 107,5
 BR
 79,2
 CA
 107,4
 CL
 92,8
 CN
 93,2
 MK
 50,2
 NZ
 121,3
 US
 145,1
 UY
 74,1
 ZA
 80,7
 ZZ
 95,2
 0808 20 50
 AR
 99,9
 CL
 112,0
 CN
 72,6
 US
 72,1
 ZA
 98,5
 ZZ
 91,0
 (1) Номенклатура на страните, определена с Регламент (ЕО) No 1833/2006 на Комисията (ОВ L 354, 14.12.2006 г., стр. 19). Код „ZZ“ означава „друг произход“.


text:
 18.4.2012
 BG
 Официален вестник на Европейския съюз
 L 106/20
 РЕГЛАМЕНТ ЗА ИЗПЪЛНЕНИЕ (ЕС) No 329/2012 НА КОМИСИЯТА
 от 17 април 2012 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 17 април 2012 година.
 За Комисията, от името на председателя,
 José Manuel SILVA RODRÍGUEZ
 Генерален директор на Генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 MA
 45,5
 TN
 105,7
 TR
 108,2
 ZZ
 86,5
 0707 00 05
 TR
 130,0
 ZZ
 130,0
 0709 93 10
 MA
 91,2
 TR
 149,7
 ZZ
 120,5
 0805 10 20
 EG
 54,3
 IL
 71,0
 MA
 49,9
 TN
 54,8
 TR
 61,6
 ZA
 34,5
 ZZ
 54,4
 0805 50 10
 EG
 34,3
 TR
 45,5
 ZZ
 39,9
 0808 10 80
 AR
 76,6
 BR
 84,7
 CA
 128,3
 CL
 97,3
 CN
 107,9
 MK
 31,8
 NZ
 137,2
 US
 167,2
 UY
 72,9
 ZA
 101,2
 ZZ
 100,5
 0808 30 90
 AR
 104,0
 CL
 118,2
 CN
 88,4
 US
 107,0
 ZA
 115,5
 ZZ
 106,6
 (1) Номенклатура на държавите, определена с Регламент (ЕО) No 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


text:
 4.12.2013
 BG
 Официален вестник на Европейския съюз
 L 323/3
 РЕГЛАМЕНТ ЗА ИЗПЪЛНЕНИЕ (ЕС) No 1241/2013 НА КОМИСИЯТА
 от 25 ноември 2013 година
 за вписване на название в регистъра на защитените наименования за произход и защитените географски указания [Aceite Sierra del Moncayo (ЗНП)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) Noo1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по- специално член 52, параграф 2 от него,
 като има предвид, че:
 (1)
 В съответствие с член 50, параграф 2, буква а) от Регламент (ЕС) No 1151/2012 заявлението за регистрация на названието „Aceite Sierra del Moncayo“, подадено от Испания, бе публикувано в Официален вестник на Европейския съюз
 (2).
 (2)
 Тъй като Комисията не е получила никакви възражения по член 51 от Регламент (ЕС) No 1151/2012, названието „Aceite Sierra del Moncayo“ следва да бъде регистрирано,
 ПРИЕ НАСТОЯЩИЯ РЕГЛАМЕНТ:
 Член 1
 Регистрира се названието, посочено в приложението към настоящия регламент.
 Член 2
 Настоящият регламент влиза в сила на двадесетия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 25 ноември 2013 година.
 За Комисията, от името на председателя,
 Dacian CIOLOȘ
 Член на Комисията
 (1) ОВ L 343, 14.12.2012 г., стр. 1.
 (2) ОВ C 187, 29.6.2013 г., стр. 19.
 ПРИЛОЖЕНИЕ
 Предназначени за консумация от човека земеделски продукти, посочени в приложение I към Договора:
 Клас 1.5. Масла и мазнини (масло, маргарин, растителни мазнини и др.)
 ИСПАНИЯ
 Aceite Sierra del Moncayo (ЗНП)


text:
 4.5.2020
 BG
 Официален вестник на Европейския съюз
 L 139/1
 РЕГЛАМЕНТ ЗА ИЗПЪЛНЕНИЕ (ЕС) 2020/602 НА КОМИСИЯТА
 от 15 април 2020 година
 за изменение на Регламент за изпълнение (ЕС) 2017/717 по отношение на образците на зоотехнически сертификати за разплодни животни и зародишни продукти от тях
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1012 на Европейския парламент и на Съвета от 8 юни 2016 г. относно зоотехнически и генеалогични условия за развъждане, търговия и въвеждане в Съюза на чистопородни разплодни животни, хибридни разплодни свине и зародишни продукти от тях, за изменение на Регламент (ЕС) No 652/2014 и директиви 89/608/ЕИО и 90/425/ЕИО на Съвета и за отмяна на определени актове в областта на развъждането на животни (Регламент относно разплодните животни) (1), и по-специално член 30, параграф 10 от него,
 като има предвид, че:
 (1)
 В Регламент за изпълнение (ЕС) 2017/717 на Комисията (2) се установяват образците на зоотехнически сертификати за разплодни животни и зародишни продукти от тях, като той се прилага от 1 ноември 2018 г. Посочените образци на зоотехнически сертификати бяха разработени след консултация с експерти от държавите членки и съответните заинтересовани страни в съответствие с приложение V към Регламент (ЕС) 2016/1012 за издаване на зоотехнически сертификати от развъдни сдружения или развъдници в съответствие с изискването на член 30, параграф 1 от посочения регламент.
 (2)
 По време на прилагането на новите образци на зоотехнически сертификати държавите членки и заинтересованите страни уведомиха Комисията за някои практически проблеми при използването на тези образци във връзка с отпечатването на зоотехническите сертификати и проверката за идентичност на разплодните животни. Също така издаването на зоотехнически сертификати за зародишни продукти от един-единствен издаващ орган явно създава проблеми поради разделението между развъдните сдружения и развъдниците, от една страна, и — когато е разрешено в съответствие с член 31, параграф 1 от Регламент (ЕС) 2016/1012 — центровете за събиране или съхраняване на семенна течност, или екипите за събиране или производство на ембриони, от друга страна.
 (3)
 За да се даде възможност на развъдните сдружения и развъдниците да издават зоотехнически сертификати на един лист, е необходимо текстът да може да се разпечатва с настройка на ориентацията и като портрет, и като пейзаж. Освен това следва да има възможност отпечатването на бележките под линия и на бележките, предвидени в образците на зоотехническите сертификати, да бъде заменено с отпечатване на препратка към многоезичен източник на информация, до който има пряк достъп, като например валидна и проверена интернет връзка към съответната публикация в Официален вестник на видно място в зоотехническия сертификат.
 (4)
 Форматът на родословието, включен в образците на зоотехническите сертификати, посочени в Регламент за изпълнение (ЕС) 2017/717, предвижда вписване на номер по родословна книга на родителите и на родителите на родителите на разплодното животно, за което се издава зоотехнически сертификат. Вписването на индивидуален идентификационен номер на родителите и на родителите на родителите в родословието е необходимо, когато той е различен от номера по родословна книга. Освен това при екстензивно животновъдство в образеца на зоотехническия сертификат следва да се


text:
посочи периодът на покриване, а не датата на покриване.
 (5)
 В зоотехническите сертификати за зародишни продукти се предоставя информация за зародишните продукти и за животните донори. В някои държави членки съществуват условия, съгласно които е необходимо информацията относно дадено животно донор да бъде потвърдена от развъдно сдружение или развъдник, а за зародишните продукти — от център за събиране или съхраняване на семенна течност или от екип за събиране или производство на ембриони. Поради това в образците на зоотехническите сертификати за зародишни продукти е необходимо да се предвиди място за подпис на повече от един издаващ орган. Следва също да се позволи отделяне на частта от зоотехническия сертификат, която се отнася за зародишните продукти, от частта относно животното донор, при условие че към зоотехническия сертификат, издаден за зародишни продукти, е приложено фотокопие от зоотехническия сертификат, издаден за животното донор.
 (6)
 Предвид натрупания опит след прилагането на Регламент за изпълнение (ЕС) 2017/717 е необходимо да се актуализират образците на зоотехническите сертификати, за да се улесни издаването и отпечатването на тези зоотехнически сертификати и да се позволи по-добра проверка за идентичността на разплодните животни. Поради това е необходимо Регламент за изпълнение (ЕС) 2017/717 да бъде изменен.
 (7)
 В Регламент (ЕС) 2016/1012 и в делегираните актове и в актовете за изпълнение, приети съгласно посочения регламент, се предвиждат правила, с които се заместват правилата, предвидени в решения 84/247/ЕИО (3), 84/419/ЕИО (4), 89/501/ЕИО (5), 89/502/ЕИО (6), 89/503/ЕИО (7), 89/504/ЕИО (8), 89/505/ЕИО (9), 89/506/ЕИО (10), 89/507/ЕИО (11), 90/254/ЕИО (12), 90/255/ЕИО (13), 90/256/ЕИО (14), 90/257/ЕИО (15), 90/258/ЕИО (16), 92/353/ЕИО (17) 92/354/ЕИО (18), 96/78/ЕО (19), 96/79/ЕО (20), 96/509/ЕО (21), 96/510/ЕО (22), 2005/379/ЕО (23) и 2006/427/ЕО (24) на Комисията. Посочените решения бяха приети в съответствие с директиви 88/661/ЕИО (25), 89/361/ЕИО (26), 90/427/ЕИО (27), 94/28/ЕО (28) и 2009/157/ЕО (29) на Съвета, които, считано от 1 ноември 2018 г., бяха отменени с Регламент (ЕС) 2016/1012.
 (8)
 От съображения за яснота, правна сигурност и опростяване и за да се избегне дублиране, решения 84/247/ЕИО, 84/419/ЕИО, 89/501/ЕИО, 89/502/ЕИО, 89/503/ЕИО, 89/504/ЕИО, 89/505/ЕИО, 89/506/ЕИО, 89/507/ЕИО, 90/254/ЕИО, 90/255/ЕИО, 90/256/ЕИО, 90/257/ЕИО, 90/258/ЕИО, 92/353/ЕИО, 92/354/ЕИО, 96/78/ЕО, 96/79/ЕО, 96/509/ЕО, 96/510/ЕО, 2005/379/ЕО и 2006/427/ЕО следва да бъдат отменени.
 (9)
 С цел да се позволи плавен преход към новите мерки, е необходимо да се отложи датата на прилагане на настоящия регламент и да се предвиди преходна мярка по отношение на издаването на зоотехнически сертификати за пратки с чистопородни разплодни животни и хибридни разплодни свине или със зародишни продукти от тях в съответствие с образците, установени в съответните приложения към Регламент за изпълнение (ЕС) 2017/717 преди датата на прилагане на настоящия регламент.
 (10)
 Мерките, предвидени в настоящия регламент, са в съответствие със становището на Постоянния комитет по зоотехника,
 ПРИЕ НАСТОЯЩИЯ РЕГЛАМЕНТ:
 Член 1
 Регламент за изпълнение (ЕС) 2017/717 се изменя, както следва:
 1)
 приложение I се заменя с приложение I към настоящия регламент;
 2)
 приложение II се заменя с приложение II към настоящия регламент;
 3)
 приложение III се заменя с приложение III към настоящия регламент;
 4)
 приложение IV се заменя с приложение IV към настоящия регламент.
 Член 2
 1. За преходен период до 4